আইসিসি ট্রফিজয়ী দলের ম্যানেজার গাজী আশরাফ হোসেন বর্তমানে বিসিবির অস্থায়ী কমিটির সদস্য। বাংলাদেশ দলের সঙ্গে শ্রীলঙ্কা সফরে আছেন তিনি। সেখান থেকেই পরশু টেলিফোনে জানালেন, ‘যত দূর মনে পড়ে, মালয়েশিয়া থেকে দেশে ফেরার সময় আমাদের সঙ্গে ট্রফি ছিল না। তবে পরবর্তী সময়ে একটা ট্রফি এসেছিল...সম্ভবত রেপ্লিকা। ট্রফিটা আমি বঙ্গবন্ধু স্টেডিয়ামে দেখেছি।’ অস্থায়ী কমিটির আরেক সদস্য মাহবুবুল আনামও বঙ্গবন্ধু স্টেডিয়ামে অফিস থাকার সময় ট্রফি দেখেছেন বলে জানিয়েছেন। সাবেক বোর্ড সদস্য রিয়াজ উদ্দিন আল মামুনের স্মৃতি আরেকটু তাজা। টেলিফোনে জানালেন, ২০০১ সালে বিসিবির মূল কার্যালয় বঙ্গবন্ধু স্টেডিয়াম থেকে গুলশানের নাভানা টাওয়ারে স্থানান্তরিত হওয়ার পরও ট্রফিটা তাঁর চোখে পড়েছে, ‘নাভানা টাওয়ারে অফিস থাকার সময় ট্রফিটা বিসিবিতে ছিল। প্রথমে এটা ছিল বোর্ড সভাপতির রুমে। পরে বোর্ডরুমে নেওয়া হয়।’